**Sammenstilling, klargjøring og trim av P-30.**

Alle deler er laget i balsa og er lett å knekke, så du må sørge for å ha bra plass rundt deg ved montering.

Du setter først på hovedvingen på brygga og fester med strikk fra fremre
kant på brygge til bakre kant av brygge (over vingen). Bruk flere strikker. Se etter at vingen sitter ca. midt på brygga.
Deretter settes høyderøret på bak , hekt på lina med øye inn på pinnen på høyderoret før du setter på strikk fra anlegget foran på høyderoret som er festet på motorrøret.
Nå kan du dra gjennom gummimoteoren ved hjelp av en innmaterpinne, husk å sette i Alu-pinnen bakerst når strikken nesten er gjennom motorrøret. Pinnen settes slik at strikken går rundt pinnen, altså blir bakre feste på strikken.
Nå holder du strikken og pinnen i forkant av motorrøret, etter at pinnen er festet med strikken, kan du dra innmater pinnen ut av mototrøret, men hold strikken med propellfestet fortsatt like utenfor røret. Nå kan du bare sette en liten pinne på tvers foran på motorrøret, til du skal begynne å trekke opp motoren. (dersom strikken ikke henger utenfor røret, avhengig av strikklengde)

Så nå kan du starte tvinning av strikken, mot høgre sett forfra. Du kan bruke en hånd-drill eller elektrisk drill, men husk å telle omdreiningene. Eller finn ut hvor mange omdreininger drillen gjør på ett minutt, og tilpass tiden etter det.
Strikken tåler nok 1000 omdreininger.

Når strikken er tvinnet opp, skal propellen monteres og det kan være litt problematisk. Igjen kan du bruke en pinne gjennom motor-festet før du frigjør drillen. Deretter må du plassere kroken på propellen i sammen motor-feste og
samtidig vri tverrpinnen foran på akslingen slik at den tar tak i den spesielle hengsla som er pålimt foran på propellen og som igjen gjør at propellen får drag fra strikkmotoren. Når dette er gjort kan du holde propellen og framre del av motorrøret med venstre hånd, så fanger du opp lina fra høyderoret som skal hektes innpå armen for timeren, og husk heng løkka på armen og ikke på senteret av timeren, ellers vil ikke armen på timeren bli dradd slik at den frigjør lina etter ett minutt eller to. Prøv deg fram hvor timerarmen må stå for å få 2 minutter flytid før høyderoret spretter opp.
Når så lina er montert på timeren, kan du ta tak i modellen under vingen med høgre hånd, og nå slipper du først propellen og deretter sender du modellen litt til høgre mot vinden i ca. 30 graders vinkel oppover. Nå skal modellen skru seg oppover som en korketrekker mot høgre helt til motorkraften er over, deretter frihjuler propellen og modellen skal gli i store sirkler. Og etter 2 minutter spretter høyderoret opp i 45 graders vinkel og modellen daler ned.

**Inn-Trimming:**

Aller først er det viktig å finne riktig tyngdepunkt, dette justeres med litt modellkitt foran på motorrøret. Tyngdepunktet skal være nær 50% av vingekorden. Sett sammen modellen med strikk og propell uten å trekke opp strikken. Løp med modellen medvinds og slipp/send den vannrett framover.
Nå ser du om modellen bølger opp og ned eller om den går på skrå i bakken.

Dersom den går rett i bakken, må vi legge på litt mere høyde bak høyderoret.
(da kan vi lime på små 1mm balsabiter om gangen, til modellen flyr)
Og motsatt, dersom den staller, eller bølger opp og ned som tidligere beskrevet. Når du får justert så modellen glir pent framover, er vi klare for motortrimming. Da prøver vi med 6-700 omdreininger og sender den med nesen litt oppover 15 grader litt til høgre for vinden som kommer rett mot deg.
Nå er det avgjørende å se om modellen klatrer pent oppover i spiral, eller den staller og ikke vil liksom rundt i svingen.
Dersom den ikke vil rundt, må vi skru på en av justeringsskruene på motorrøret der propellen ligger an. Vi skruer slik at propellen tydelig peker mot høgre når du tenker deg at du er inne i cockpit, altså står med hode over fronten på motorrøret. Skru 1 turn på den skruen som gir mere høgretrekk.
Men dersom spiralen oppover er for krapp, må du skru den andre vegen, slik at høgretrekket blir mindre. (også sideror kan bli nødvendig å justere)

Når dette er tilfredsstillende, kan en starte med fult opptrekk og sende modellen i litt brattere vinkel mot vinden (en tanke til høgre , da hjelper vi modellen inn i kurvebanen)

Nå er modellen i trim og du kan få mange fine flukter og henteturer med denne modellen. Og når dette ikke lengre er noen utfordring, er det bare å kjøpe en
F1B modell og bli med på nasjonale, internasjonale og EM og VM rundt om i verden.